## Rezolucija o zaštiti ustavnog demokratskog poretka i nacionalnim pravima u Hrvatskoj

### NN 34/1990 (28.8.1990.), Rezolucija o zaštiti ustavnog demokratskog poretka i nacionalnim pravima u Hrvatskoj

# SABOR REPUBLIKE HRVATSKE

U odsudnim povijesnim procesima nestajanja državnog socijalizma u svjetskim
razmjerima, u vrijeme razvoja pravne države i parlamentarne demokracije
u cijeloj istočnoj Europi, u Jugoslaviji su dogmatske i hegemonističke
snage pristupile obrani starog poretka svim sredstvima. U nasilnom zaustavljanju
demokratskih i reformskih kretanja, one koriste neustavne, nelegalne i
nelegitimne metode, koje uključuju poticanje nacionalnih sukoba i oružane
pobune.

U sklopu tog scenarija, u poticanju nasilnih i protuustavnih akcija,
manipuliranje narodom, stvaranje psihoze straha i ugroženosti u Hrvatskoj
uključilo se i vodstvo Srpske demokratske stranke. Provodeći agresivnu
politiku takozvane antibirokratske revolucije pritiscima, prijetnjama i
drugim nelegalnim sredstvima, ono u praksi poriče rezultate slobodnih,
demokratskih izbora te ruši legalno izabrana tijela u pojedinim općinama,
sprečavajući funkcioniranje pravne države.

Na višestranačkim izborima državljani Hrvatske izabrali su legalnu vlast.
Nitko nema pravo da tu vlast ugrožava nasilnim metodama te da onemogućuje
njeno ustavno djelovanje. Straže i barikade i nasilje ugrožavaju sigurnost
građana, te onemogućuju funkcioniranje demokratskih ustanova. Stoga se
takve metode moraju suditi kao pokušaj nasilnog rušenja ustavnog poretka,
čemu se treba suprotstaviti svim ozakonjenim sredstvima.

Sabor Republike Hrvatske, na osnovi gore iznijetih političkih ocjena,
usklađenih u svestranoj raspravi, a

- polazeći od rezultata slobodnih i višestranačkih izbora, te usvojenih
ustavnih amandmana kojima je nakon gotovo pola stoljeća jednostranačke,
komunističke vlasti, administrativne i dogovorne ekonomije Republika Hrvatska
odlučno krenula u izgradnju državnog i društvenog ustroja, utemeljenog
na poštivanju ljudskih prava, na parlamentarnoj demokraciji i tržišnom
gospodarstvu;

- potvrđujući svoju odlučnost da brani, učvršćava i dalje razvija politički
suverenitet i teritorijalnu cjelovitost Republike Hrvatske, nacionalnu
ravnopravnost te da se brine o interesima pripadnika hrvatskoga naroda
u drugim jugoslavenskim, europskim i prekomorskim zemljama;

- čvrsto uvjeren da se postojeće nesuglasice, pa i kriza odnosa među
narodima jugoslavenske zajednice mogu razriješiti jedino pregovorima, odnosno
novim dogovorom o mogućem zajedništvu ili savezu naroda;

- odlučno opredijeljen da Republika Hrvatska i sada i u budućnosti ostane
čvrsti čimbenik mira i sigurnosti na ovom prostoru, te političke stabilnosti,
demokratskog razvitka, prometne i svekolike druge povezanosti ovog dijela
Europe,

- na temelju člana 351. stava 2. Ustava Republike Hrvatske i člana 135.
Poslovnika Sabora Republike Hrvatske, Sabor Republike Hrvatske, na izvanrednoj
zajedničkoj sjednici Vijeća udruženog rada, Vijeća općina i Društveno-političkog
vijeća 24. kolovoza 1990., donio je

I

## REZOLUCIJU

### o zaštiti ustavnog demokratskog poretka i nacionalnim pravima u Hrvatskoj

1. Obveza poštivanja Ustava i zakona, te slobodne nesputane političke
djelatnosti svih građana i parlamentarne političke borbe čine bit svakoga,
pa tako i hrvatskoga demokratskog političkog sustava i pravnog poretka.

2. Polazeći od tih visokih načela, višestranački - parlamentarni i izvanparlamentarni
- oblici političke borbe ograničeni su jedino prihvaćanjem i poštivanjem
suvereniteta i integriteta Republike Hrvatske, njezina postojećega, Ustavom
utvrđenog demokratskog poretka, njegovih institucija i legalne procedure
rješavanja svih političkih interesa, razlika i sukoba.

3. Nemiri u nekim mjestima kninske, obrovačke, benkovačke i nekih drugih
općina, naseljenih pretežno srpskim stanovništvom, s elementima oružane
pobune, značili su ne samo negiranje spomenutih političkih načela i opredjeljenja,
već i pokušaj nametanja i legalizacije metoda političkog pritiska i nasilničkog
ponašanja, što se ogledalo u velikom rasponu - od širenja lažnih vijesti
i cestovne hajdučije, do terorističkog ugrožavanja opće sigurnosti domaćih
i stranih građana i imovine.

4. Primjena nelegalnih i kriminalnih oblika prevratničkoga ponašanja
nije samo povrijedila nacionalno dostojanstvo hrvatskog naroda, osjećaje
većine građana Republike i pogoršala međunacionalne odnose, te otežala
izglede za budući mirni suživot Hrvata i Srba u Hrvatskoj i u Jugoslaviji,
već je uzrokovala i ogromne gospodarske štete, osobito u područjima koja
čine ključne razvojne pravce Hrvatske, kao što su turizam, vanjska ulaganja,
trgovina i međunarodni željeznički, cestovni i pomorski promet, iz kojih
se stječe znatan dio sredstava za razvitak nerazvijenih krajeva, društvenih
djelatnosti i državnih službi.

II

Na temelju prethodno izvedenih ocjena, političkih načela i stajališta,
Sabor Republike Hrvatske odlučuje:

1. Sabor Republike Hrvatske ostaje odlučan u nakani da svim građanima
koji žive u Hrvatskoj jamči sva ljudska, politička i nacionalna prava,
i to najmanje u onom opsegu kojega narodima i etničkim zajednicama jamče
države članice Europske zajednice i druge najrazvijenije demokratske zemlje
Europe i Sjeverne Amerike.

2. U cilju praktičkoga ostvarivanja ove nakane, Sabor Republike Hrvatske
će osigurati daljnju ustavnu i zakonsku institucionalizaciju zaštite ljudskih,
političkih i nacionalnih prava u Republici Hrvatskoj.

3. Istovremeno, Sabor Republike Hrvatske javno očituje svoju namjeru
i odlučnost da u predstojećim pregovorima o novom državno pravnom dogovoru
naroda Jugoslavije i njihovih država - republika, te u diplomatskoj aktivnosti
prema susjednim zemljama, u kojima postoji hrvatska manjina, zatraži ista
prava i za te pripadnike hrvatskoga naroda.

4. Zbog ustrajne, organizirane protudemokratske i protuhrvatske instrumentalizacije
pripadnika jednog naroda u Hrvatskoj, te neistinite i štetne medijske kampanje
u zemlji i u inozemstvu, Sabor Republike Hrvatske obvezuje hrvatsku VIadu
da što prije objavi hrvatsko i inozemna izdanja "Plave knjige",
koja će sadržavati najvažnije činjenice o rezultatima višestranačkih izbora,
o provedenim ustavnim i zakonskim promjenama, o planovima daljnjeg demokratskog
razvitka Hrvatske i, osobito, o institucionalnoj osnovi i praktičkoj zaštiti
i razvijanju ljudskih, političkih i nacionalnih prava svih građana, kao
i o aktualnim oblicima i nosiocima njihova ugrožavanja i kršenja.

5. U vezi s tim, Sabor Republike Hrvatske poziva Europski parlament
i druge kvalificirane, javne i privatne organizacije koje istražuju i nadziru
stanje ljudskih, političkih, nacionalnih i etničkih prava u svijetu, da
u Hrvatsku upute svoje promatrače ili izaslanike, kako bi se na licu mjesta,
slobodno i neometano upoznali sa stanjem ovih prava u Hrvatskoj, a osobito
srpskog i hrvatskog stanovništva u mjestima u kojima je došlo do pobune.

6. Također, Sabor zadužuje Vladu Republike Hrvatske da odgovarajućim
institucijama zemalja iz kojih potiču turisti i drugi putnici koji su se
zatekli na području zahvaćenom nemirima i bili izloženi zlostavljanju,
uputi ispriku.

7. Sabor Republike Hrvatske javno očituje svoju odlučnost da ustavni
poredak i zakone Republike Hrvatske zaštiti svim sredstvima pravne države.
S tim u vezi Sabor Republike Hrvatske zahtijeva od Vlade i drugih nadležzih
organa da, prema načelima demokratskog političkog sustava i krivičnog zakonodavstva,
ispitaju odgovornost svih državnih organa i pojedinaca za nelegalne i kriminalne
postupke do kojih je došlo tijekom oružane pobune i da o tome izvijeste
Sabor.

8. Povezano s tim, Sabor Republike Hrvatske zahtijeva od Vlade da u
okviru svoje nadležnosti poduzme odgovarajuće mjere, a od pravosudnih organa
da ispitaju i utvrde u kojoj su mjeri ostvarena obilježja krivičnih djela,
te u takvim slučajevima povedu odgovarajuće postupke naspram nosiocima
onih oblika pojedinačnog ili grupnog djelovanja koja se dokazano mogu podvesti
pod pojam političkog nasilja, protuzakonitog ili terorističkog djelovanja.

9. Potvrđujući sve dosadašnje odluke Predsjedništva i Vlade Republike
Hrvatske o posljednjim događajima i u skladu s općim opredjeljenjima i
stajalištima sjednice Predsjedništva SFRJ od 21. kolovoza 1990., Sabor
Republike Hrvatske izričito zabranjuje osnivanje i djelovanje bilo kakvih
izvaninstitucionalnih ili paralelnih tijela, vlasti, dobrovoljačkih straža,
skupina i odreda, pa i naoružanih pojedinaca, što sve ugrožava mir u zemlji,
sigurnost putnika i međunarodnog prometa, a time i stabilnost ovoga dijela
Europe.

10. Sabor RepubIike Hrvatske zauzima se da se, u skladu s dogovorom
postignutim između Predsjedništva SFRJ i republika, što prije postigne
dogovor o uređenju međurepubličkih i međunacionalnih odnosa, na osnovi
međunarodnog prava i normi civiliziranoga svijeta.

III

U trenutku postupnog smirivanja stanja u mjestima u kojima je došlo
do oružane pobune, Sabor Republike Hrvatske želi izraziti svoju zahvatnost
i priznanje svim građanima Hrvatske koji su u proteklim danima djelovali
smirujuće i odgovorno, te dali najveći doprinos da se napetosti smire i
izbjegne krvoproliće. Istu zahvalnost i priznanje zaslužuju organi reda,
kao i većina političkih stranaka, koji su staloženim, ali odlučnim djelovanjem
i odgovornim političkim izjavama doprinijeli smirivanju i, očekuje se,
mirnoj demokratskoj uspostavi punoga pravnog poretka u svim onim mjestima
u Republici gdje je on bio narušen.

Na temelju svih naprijed navedenih opredjeljenja, načela i odluka, Sabor
Republike Hrvatske poziva svakog i sve građane Hrvatske, bez obzira na
nacionalnu, vjersku i stranačku pripadnost, da i dalje pružaju svoj puni
obol zaštiti i ostvarivanju navedenih načela i odluka, koje su sve zajedno
usmjerene unapređivanju mirnog suživota svih građana i gostiju Republike
Hrvatske i njenom daljnjem svekolikom napretku.

IV

Ova rezolucija objavit će se u "Narodnim novinama"

Klasa: 012-02/90-01/04

Zagreb, 24. kolovoza 1990.

SABOR REPUBLIKE HRVATSKE

Predsjednik Sabora

**Dr Žarko Domljan, v. r.**

Ostalo, NN 34/1990-678
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)